Морска котка
Морската котка (Dasyatis pastinaca) е хрущялна скатова риба, срещаща се и в Черно море.

Физическа характеристика 
Тялото ѝ е ромбовидно, голо и гладко. Опашката е нишковидна, притежава назъбен опашен шип. На долната му страна има надлъжни шлебове с отровни жлези. При убождане се предизвиква сърцебиене и силна болка, а понякога и парализа. Морската котка е хищник; храни се с по-дребни риби и безгръбначни. Гръбната му страна е леко изпъкнала, а коремната-плоска. Липсват гръбна и опашна перка. Окраската на гърба е тъмносива до кафява, а коремът-бял. Дължината на черноморските екземпляри достига до 100 cm, но най-често се ловят индивиди, дълги 30 – 60 cm с тегло 6 – 10 kg.

 Максимална измерена дължина на женски индивид: 100 cm
 Дължина на опашката: 35 cm
 Рекорд: 201,39 кг (поставен край Азорските острови)

Разпространение и местообитание 
Морската котка се среща в северния Атлантически океан по европейското и африканското крайбрежие, Средиземно и Черно море. Тъй като е дънна риба тя живее на дълбочина от 20 до 80 m. През лятото се доближава до брега, а през зимата отново се оттегля.

Хранене 
Храна за морските котки са висшите ракообразни, мекотелите и по-дребни риби. Морската котка има 27 000 вкусови рецептора.

Размножаване 
Морската котка е живородна и се размножава през юли-август месец. Оплодените яйца са между 4 и 12. Те се задържат в яйцепроводите. Между майчиния организъм и зародишите се образува своеобразна плацента. Тя служи за приемането на хранителни вещества от майката към зародишите. Инкубацията продължава за период от четири месеца.

Източници

Литература 
 Карапеткова, Мария, М. Живков. 2000. Рибите в България. Гея Либрис, София, ISBN 954-8232-21-9, с. 39
 Пешев, Цоло, С. Симеонов. 1993. Атлас по зоология. Гръбначни животни. Просвета, София, ISBN 954-01-0204-9, с. 17
  Serena, F. 2005. Field Identification Guide to the Sharks and Rays of the Mediterranean and Black Sea. Food and Agriculture Organization of the United Nations, ISBN 92-5-105291-3, p. 68 (Полеви определител на акулите и скатовете в Средиземно и Черно море)

Външни препратки 
 Информация от FishBas
 Информация от ITIS (Integrated Taxonomic Information System)

Морски котки (риби)
Отровни животни
Недостатъчно проучени видове
Фауна на Палеарктика
Риби в Черно море